Карл Ландштайнер

**Карл Ла́ндштайнер**,  *Karl Landsteiner*; *14. юн 1868, Вѣдень, Австро-Мадярщина — †26. юн 1943, Ню Йорк, США — австрийскый и америцкый дохтор, хемик, имунолог, инфекциониста. Первый выгледовач в области имуногематологии и иммунохемии, автор робот зоз молекуларной и бунковой физиологии реакции организма на розмыты антигены и при том взникаючы шпецифичны и нешпецифичны явы. Лавреат Нобела зоз физиологии и медицины (1930) за объявлѣня груп кровли у чоловѣка, што дозволило учинити переливаня кровли рутиннов медицинсков процедуров. Лавреат награды Ласкера-Дебейки за клиничны медицинскы выгледованя (1946, посмертно).

## Биография
Родив ся 14. юна 1868 в Баденѣ под Вѣдньом, в еврейской фамилии,   моравского походжѣня. Отець му, Леополд Ландштайнер (1818—1875), — вызнамный новинарь родом з Николсбурга, доктор права, основатель и первый редактор новинкы «Die Presse» (1848), позднѣйше тыж закладатель еще едной новинкы «Die Morgenpost», — умер, коли дѣтвак мав  6 рокы. Карла воспитала мати, Фанни Гесс (1837—1908), родачка зоз Проснитца, котрой быв барз одданый. В децембру 1890 переступив на католицтво, што перед ним отворило академичну карьеру. Во фебруарѣ 1891 зыскав дохторску диплому на медицинской факултѣ Вѣденской универзиты и продовжовав роботу на универзитѣ яко выгледовач и педагог.

В роках 1891—1896 заинтересовав ся хемиов, котру штудовав током пятьох рокох, добываючи практичны скушености  во Вюрцбургу, Мюнхенѣ и Цуриху.

В року 1896 вернув ся до Вѣдня, достав мѣсто асистента во Вѣденском инштитутѣ гигиены. Такой того року зистив, же лабораторны културы бактерий мож аглутиновати, додавши имуннный  кровный серум.

Од року  1898 Ландштайнер працовав на катедрѣ патологоанатомии Вѣденской универзиты, де его наставниками были професор А. Вейхселбаум, зистившый бактериалну природу менингита, и А. Френкел, объявившый пневмококы (диплокок Френкела). В том часѣ захопила го имунология.

В року  1900 Ландштайнер, тогды асистент Вѣденского инштитута патологии, побрав кровь собѣ и пятьом своим колегам, оддѣлив серум от еритроцитох з помочов центрифугы и змѣшав окремы взоркы еритроцитох зоз серумом кровли розличных особ и зо своев. В сполочной роботѣ з Л. Янскым подля притомности або непритомности аглутинации Ландштайнер роздѣлив вшиткы взоркы кровли на три групы: А, В и 0. Два рокы нато ученикы Ландштайнера Алфред Штурли и Адриано Декастелло выказали четверту групу кровли — АВ. Стямивши то, же властный серум кровли не давать аглутинацию зоз «своима» еритроцитами, ученый прийшов на вывод, познатый в сучасности як строге правило Ландштайнера: «В организмѣ чоловѣка антиген групы кровли (аглутиноген) и антитѣла ку ньому (аглутинины) нигда не коекзистують». За свои объявлѣня Ландштайнер зыскав в року 1930 Нобелову награду.

В  роках 1908—1911, яко главный патологоанатом Вѣденской кральовской болницѣ *Wilhelminenspital*, Ландштайнер сконцентровав ся на штудиях дѣтской парализы.

В року 1909 сполу з С. Поппером зистив инфекчну природу дѣтской парализы.

В року 1911 став ся професором Вѣденской универзиты.

В року 1916 побрав ся з Гелен Власто, а о рок нато им ся родив сын Ернест Карл.

В часѣ Первой свѣтовой войны емигровав до Нидерландох.

В року 1922 быв позваный стати на чоло лаборатории в Центрѣ медицинских выгледовань Рокфеллеровской универзиты (Ню Йорк).

В роках 1927—1928 под его проводом при участи Александра Винера и Филипа Левина были объявлены антигенны системы еритроцитох чоловѣка: MN и P.

В року 1939, уже 70-рочный, достав од Рокфеллеровской универзиты честный титул «Заслуженый професор во выслужбѣ», але продовжав робити. Якраз в том часѣ, в роках 1939—1942, под его проводом А. Винер — еден з найталентованых ученикох, объявив нову систему антигенох Rh-Hr. За объявлѣня и штудии той системы А. Винер, К. Ландштайнер, Ф. Левин и Дж. Магони достали награду Алберта Ласкера за клиничны медицинскы выгледованя (1946).

24. юн 1943 Ландштайнер в лаборатории за робочым столом достав тяжкый напад сердечной ангины и быв покладеный до шпиталя Рокфеллеровской универзиты. Два дны нато, 26. юна, поминув.

## Честь памяти
* В маю 2005 58-а сесия Свѣтовой асамблеи здоровництва, в Женевѣ вынесла рѣшѣня каждорочно 14. юн (день уродин Карла Ландштайнера), славити яко  Свѣтовый день дарця кровли (резолуция WHA58.13).
* Ку сторочу уродин  Карла Ландштайнера выданы почтовы знамкы Австрии и ГДР (1968).
* В его честь названа Награда Евери−Ландштайнера, котра ся од року 1973 года удѣлять Нѣмецкым обществом имунологии (Deutsche Gesellschaft für Immunologie).
* В року 1976  Меджинародный астрономичный сполок дав имя Карла Ландштайнера кратерови на видимой сторонѣ Мѣсяця.

## Жерела и одказы
* Тимченко А. Д. Краткий медико-биологический словарь. Киев. Вища школа. 1988.                                               
* Украинский советский энциклопедический словарь в трех томах. / Кудрицкий А.В. и др. (ред.). Главная редакция Украинской Советской Энциклопедии им. М.П. Бажана. К., 1988. Том 2.                                       
* Подробнѣйша биография на сайтѣ Нобелевой награды 

## Референции

Катеґорія:Медици
Катеґорія:Нобеловы лавреаты з физиологии и медицины